C 208/11

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2022/C 208/09)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI JEDINSTVENOG DOKUMENTA

„Urueña”

PDO-ES-02485-AM01

Datum obavijesti: 25.2.2022.

OPIS I RAZLOZI ZA ODOBRENU IZMJENU

1. Brisanje navoda o „dozrijevanju” za crno vino

OPIS:

Izmjena se odnosi na točku 2. specifikacije proizvoda i točku 4. podtočke (a) i (b) jedinstvenog dokumenta.

Brisanje tog navoda ne utječe na povezanost, jer organoleptička i fizikalno-kemijska svojstva utvrđena u specifikaciji proizvoda nisu nužno povezana s postupkom dozrijevanja te ostaju nepromijenjena. Stoga smatramo da je izmjena standardna, jer ne odgovara nijednoj od vrsta izmjena iz članka 14. stavka 1. Delegirane uredbe Komisije (EU) 2019/33.

RAZLOZI:

Prema specifikaciji proizvoda, za crna vina dozrijevanje nije obvezno, pa se brisanjem tog navoda otvara mogućnost stavljanja na tržište mladih vina, s obzirom na to da su karakteristična svojstva vina sa zaštićenom oznakom „Urueña” utvrđena u specifikaciji zadržana.

2. Ponovno definiranje organoleptičkih svojstava u skladu s vrstom vina

OPIS:

Neki su opisi organoleptičkih svojstava izmijenjeni.

Ova se izmjena odnosi na točku 2. podtočku (b) specifikacije proizvoda i točku 4. jedinstvenog dokumenta.

Ovom se izmjenom organoleptička svojstva prilagođavaju radi njihove bolje procjene u okviru senzorne analize. Izmjena ne sadržava bitne promjene proizvoda, koji zadržava svojstva i profil koji su opisani u odjeljku o povezanosti, a proizlaze iz međudjelovanja prirodnih i ljudskih čimbenika. Stoga smatramo da je izmjena standardna jer ne odgovara nijednoj od vrsta izmjena iz članka 14. stavka 1. Delegirane uredbe Komisije (EU) 2019/33.

RAZLOZI:

Svrha ove izmjene u suštini je pružanje opisa organoleptičkih svojstava vina obuhvaćenih oznakom, kojim bi se omogućilo da se njihova svojstva lakše i točnije povezuju s deskriptorima koje može procijeniti ocjenjivačka komisija koja ispunjava kriterije utvrđene normom ISO 17025. Promijenjeni su i intenzitet i nijansa nekih deskriptora u cilju bolje prilagodbe novim ukusima na tržištu (npr. boja rosé vinâ ili intenzitet boje crnih vina). Tekst odjeljka o povezanosti morao je biti malo izmijenjen kako bi se osigurala usklađenost s novim opisom.

3. Izmjena određenih aspekata povezanih s uvjetima proizvodnje vina (postupci uzgoja)

OPIS:

— Izbrisan je zahtjev za obavljanje zelene (tj. ljetne) rezidbe svake godine. Rezidbu vinove loze trebalo bi provoditi samo prema potrebi.

— Izbrisana je izjava da prakse integrirane zaštite bilja ovise o prethodnoj analizi.

— Izbrisan je dio u kojem se savršena zrelost grožđa povezuje s ravnotežom između alkoholne jakosti i kiselosti.

— Izbrisana je obveza redovite provjere zrelosti od početka zrenja.

Izmjena se odnosi na točku 3. podtočku (a) specifikacije proizvoda i točku 5. jedinstvenog dokumenta.

Ta se izmjena sastoji od prilagodbe teksta odjeljka o postupcima uzgoja brisanjem onih zahtjeva koji su standardne objektivne prakse u upravljanju bilo kojim vinogradom. Izmjena ni u kom slučaju ne sadržava znatnu promjenu zaštićenog proizvoda, koji zadržava svojstva i profil koji su opisani u odjeljku o povezanosti, a koji su posljedica međudjelovanja prirodnih i ljudskih čimbenika. Stoga smatramo da je izmjena standardna jer ne odgovara nijednoj od vrsta izmjena iz članka 14. stavka 1. Delegirane uredbe Komisije (EU) 2019/33.

RAZLOZI:

Kad je riječ o zelenoj rezidbi, to je logična izmjena jer bi se zelena rezidba, premda je uobičajena praksa, trebala provoditi samo prema potrebi. Kad je riječ o ostalim pitanjima, smatra se da su to uobičajene prakse u svakom kvalitetnom, dobro održavanom vinogradu. Ravnoteža između alkoholne jakosti i kiselosti osnovni je zahtjev koji vrijedi za sirovine koje se upotrebljavaju u proizvodnji svakog kvalitetnog vina. Budući da to nisu zahtjevi specifični za ovaj ZOI, ne treba ih izričito uključiti u specifikaciju proizvoda.

4. Izmjena određenih aspekata povezanih s uvjetima proizvodnje vina (enološki postupci)

OPIS:

— Izbrisan je zahtjev da se različite sorte zasebno prerađuju u vino.

— Sad je navedeno da bi faza maceracije prije fermentacije kod crnih vina trebala trajati barem 24 sata, umjesto „od 24 do 48 sati” kao što je prije bilo navedeno.

— Za rosé vina, maceracija „s kožom grožđa” zamijenjena je maceracijom „prije fermentacije”.

Izmjena se odnosi na točku 3. podtočku (b) specifikacije proizvoda i točku 5. jedinstvenog dokumenta.

Ta izmjena ne sadržava nikakve promjene osnovnih svojstava proizvoda, a cilj joj je učiniti faze proizvodnje kvalitetnog vina u vinariji jednostavnijima i fleksibilnijima. Stoga smatramo da je izmjena standardna jer ne odgovara nijednoj od vrsta izmjena iz članka 14. stavka 1. Delegirane uredbe Komisije (EU) 2019/33.

RAZLOZI:

Te izmjene omogućuju prilagodbu postupaka proizvodnje vina sadašnjem načinu rada u vinariji. Određeni suviše ograničavajući zahtjevi koji nisu utjecali na kvalitetu vina, kao što su zahtjev da se različite sorte zasebno prerađuju u vino i ograničenje maksimalnog trajanja maceracije, ublaženi su. Uklanjanjem zahtjeva da se maceracija obavlja „s kožom grožđa” otvara se i mogućnost upotrebe druge vrste maceracije (tj. karbonske) prije fermentacije.

5. Ažuriranje opisa proizvoda

OPIS:

Kao što je već objašnjeno u izmjeni br. 2, jedna rečenica u odjeljku 9.b „Svojstva proizvoda” izmijenjena je kako bi bila usklađena s novim opisom organoleptičkih svojstava.

Izmjena se odnosi na točku 9. podtočku (b) specifikacije proizvoda i točku 8. jedinstvenog dokumenta.

Izmjenom se ne mijenja povezanost. To je samo promjena teksta kako bi bio usklađen s novim opisom organoleptičkih svojstava. Stoga smatramo da je izmjena standardna jer ne odgovara nijednoj od vrsta izmjena iz članka 14. stavka 1. Delegirane uredbe Komisije (EU) 2019/33.

RAZLOZI:

Tekst odjeljka o povezanosti treba biti usklađen s novim opisom organoleptičkih svojstava.

6. Izmjena odjeljka o tijelu odgovornom za provjeru specifikacije proizvoda

OPIS:

Navedeno je da će tijelo odgovorno za provjeru specifikacije biti kontrolno tijelo koje ispunjava zahtjeve iz norme ISO 17065, kojemu Instituto Tecnológico Agrario de Castilla y León (Institut poljoprivredne tehnologije autonomne zajednice Castilla y León) delegira zadaće za ZOI „Urueña”.

Izmjena se odnosi na točku 9. podtočku (b) specifikacije, no njome se ne mijenja jedinstveni dokument.

Ona ne sadržava nikakve izmjene proizvoda i ne odgovara nijednoj od vrsta izmjena iz članka 14. stavka 1. Delegirane uredbe Komisije (EU) 2019/33. Riječ je stoga o standardnoj izmjeni.

RAZLOZI:

Poboljšanje teksta predmetnog odjeljka.

JEDINSTVENI DOKUMENT

1. Naziv

Urueña

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

1. VINO – rosé vino

SAŽET TEKSTUALNI OPIS

Boja rosé vinâ može biti u rasponu od boje ljuske luka do ružičaste boje maline, bez znakova zamućenosti. Nemaju olfaktornih nedostataka, prisutne su arome svježeg voća i/ili cvjetne note i/ili note karamela. Imaju svjež okus, bez neravnoteže alkohola i kiseline, sa srednje dugim ili dugim završetkom.

Analitički parametri koji nisu navedeni u ovom dokumentu u skladu su s važećim propisima.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12,5 Najmanja ukupna kiselost 60,00 u miliekvivalentima po litri Najveći sadržaj hlapljivih kiselina (u miliekvivalentima po litri) 16,7 Najveći ukupni sadržaj sumporova dioksida (u miligramima po litri) 180

2. VINO – crno vino

SAŽET TEKSTUALNI OPIS

Crna su vina bistra ili malo zamućena, boje u rasponu od ljubičastocrvene do crvene boje opeke. Nemaju olfaktornih nedostataka, prisutne su arome crvenog i/ili crnog voća uz pikantne i/ili balzamične note ako su odležala u drvu. Nema neravnoteže alkohola i kiseline, okus je pun, sa srednje dugim ili dugim završetkom.

Analitički parametri koji nisu navedeni u ovom dokumentu u skladu su s važećim propisima.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 13,00 Najmanja ukupna kiselost 60,00 u miliekvivalentima po litri Najveći sadržaj hlapljivih kiselina (u miliekvivalentima po litri) 20,00 Najveći ukupni sadržaj sumporova dioksida (u miligramima po litri) 150

5. Postupci proizvodnje vina

5.1. Posebni enološki postupci

Postupak uzgoja

Gustoća sadnje iznosi najmanje 3 000 trsova po hektaru.

Mora se primjenjivati tehnika rezidbe na reznike, a zeleni dijelovi trsova mogu se prema potrebi rezati kako bi se reguliralo opterećenje trsa te ravnoteža između lisne površine i mase grožđa.

Mora se upotrebljavati sustav navodnjavanja kapanjem.

Moraju se primjenjivati tehnike integrirane zaštite bilja.

Za vino s oznakom „vino de pago” (vino proizvedeno samo na jednom imanju) smije se upotrebljavati samo zdravo grožđe.

Poseban enološki postupak

Grožđe se mora unaprijed probrati prije nego što se stavi u spremnike za fermentaciju.

Rosé vina: hladna maceracija (s kožom grožđa) i fermentacija na kontroliranoj temperaturi.

Crna vina: maceracija prije fermentacije na temperaturi nižoj od 10 °C u trajanju od najmanje 24 sata. Fermentacija na kontroliranoj temperaturi.

Moraju se upotrebljavati vertikalne ili pneumatske hidraulične preše.

Odležavanje se mora odvijati u bačvama od francuskog ili američkog hrasta.

Relevantno ograničenje u proizvodnji vina

Najveća količina ekstrakcije: 70 litara na 100 kilograma grožđa.

5.2. Najveći prinosi

8 000 kilograma grožđa po hektaru

56,00 hektolitara po hektaru

6. Razgraničeno zemljopisno područje

Zemljopisno područje ZOI-ja „Urueña” smješteno je u općini Urueña u pokrajini Valladolid. Riječ je o zemljištu u jednom komadu koje se prostire na 78 hektara i za koje je utvrđeno da je u skladu sa sljedećim referentnim podacima sustava za identifikaciju zemljišnih čestica (LPIS) (*):

Poligon 1: parcele 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 i 10120.

Poligon 8: čestica 2 na parceli 101 i čestica 1 na parceli 9001.

Podnositelj zahtjeva vlasnik je sljedećih parcela: parcele 114, 117, 121, 123, 124, 125, 127, 128, 132, 133, 168, 5158 i 5159 poligona 1, čestica 2 na parceli 101 i čestica 1 na parceli 9001 poligona 8.

(*) S obzirom na to da se LPIS redovito ažurira, napominje se da se ovdje upućuje na verziju iz 2020.

7. Sorte vinove loze

CABERNET SAUVIGNON

MERLOT

SYRAH

TEMPRANILLO – TINTA DEL PAIS

8. Opis povezanosti

8.1. Obilježja zemljopisnog područja. Prirodni čimbenici

Geološka, morfološka, pedološka i klimatska obilježja zemljopisnog područja definiranog u točki 6. ujednačena su i razlikuju se od obilježja okolnih područja, kako je objašnjeno u nastavku. Zemljopisno područje odgovara opisu onoga što je tradicionalno poznato kao „pago” ili vinogradarski posjed: zemljište u jednom komadu koje se tradicionalno upotrebljava za uzgoj vinove loze i koje se po pedološkim i mikroklimatskim obilježjima razlikuje od susjednih područja. Ta jednolikost i prepoznatljivost obično su posljedica fizičkih obilježja kao što su rijeke, vodotoci i druga obilježja koja oblikuju krajolik ili su određene kombinacijom posebnih obilježja koja se mogu pronaći na tom području, ali ne i u njegovoj okolici. Područje ZOI-ja „Urueña” razgraničeno je vodotocima rijeke Sequillo te potoka Ermita i Veterinario. Sljedeći prirodni čimbenici utječu na definirano područje:

Definirano područje nalazi se u općini Urueña, koja se nalazi u slivu rijeke Duero, na mjestu gdje se spajaju rijeka Sequillo (pritok rijeke Valderaduey) i potok Ermita. Sjeverozapadno od općine Urueña nalazi se ravnica na nadmorskoj visini od 710 do 720 m, čije se izohipse pružaju paralelno s rijekom Sequillo, na sjeveru.

Urueña se nalazi u autonomnoj zajednici Castilla y León, koja je po površini namijenjenoj vinogradarstvu treća po veličini u Španjolskoj te pripada pokrajini Valladolid, u kojoj se proizvodi pet vina s oznakom izvornosti. Ona se dakle nalazi na području koje je vrlo pogodno za vinogradarstvo i na kojem su okolišni uvjeti vrlo povoljni za proizvodnju kvalitetnih vina. Povijest i kultura vinogradarstva na tom području kao i entuzijazam njegovih vinogradara jamče spremnost na prilagodbu postojećim i budućim tehnologijama i pristupima.

Rezultati studije o zoniranju vinogradarskih područja naslovljene Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid) (Istraživanje tla i organizacije uzgoja vinove loze na vinogradarskom području Urueña (Urueña, Valladolid)), koju je na tom teroaru proveo tim Politehničkog sveučilišta u Madridu, uključuju opis i kartu lokacije te sljedeći zaključak: „Presjek različitih karata analiziranih čimbenika povezanih s okolišem (klima, vrsta stijena, geološka formacija, nagib, orijentacija i svojstva tla) dopušta isticanje posebnosti zemljopisnog okruženja i prikladnosti područja ZOI-ja ‚Urueña’ za proizvodnju kvalitetnih vina jer ga njegova posebna okolišna obilježja čine drugačijim i prepoznatljivim u odnosu na druga područja u njegovoj okolici”. Ta su svojstva i obilježja zajednička i parcelama u vlasništvu podnositelja zahtjeva na kojima se trenutačno uzgaja vinova loza i susjednim parcelama, koje zajedno čine definirano područje.

8.2. Klima

Na temelju podataka prikupljenih u meteorološkim postajama španjolske Državne meteorološke agencije u općinama Castromonte i Villardefrades, svih podataka iz opservatorija Valladolid (u zračnoj luci) te podataka dostupnih u poljoprivredno-klimatskim postajama općina Villapando i Medina de Rioseco, koje pripadaju mreži SIAR (poljoprivredno-klimatski informacijski sustav za navodnjavanje), temperature u regiji ne variraju mnogo, ali u brdovitim područjima Monte de Urueña zabilježena je manja količina padalina, a u dolinama više temperature. Količina padalina najveća je u jesen, a najmanja ljeti (pri čemu je poredak sljedeći: jesen, proljeće, zima, ljeto) te u prosjeku iznosi ukupno oko 410 mm. U regiji općenito nema gorja koje bi moglo spriječiti strujanje vlažnog zraka s oceana.

Razdoblje aktivnog rasta traje od travnja/svibnja do listopada. Prosječna godišnja temperatura iznosi otprilike 11,4 °C, uz prosječno 2 650 sunčanih sati godišnje.

Podaci o evapotranspiraciji, kad se usporede s podacima o oborinama, upućuju na manjak vlage.

Klimatski i bioklimatski indeksi:

— De Martonneov i Embergerov klimatski indeks: polusuha mediteranska klima,

— Gaussenovi ombrotermalni dijagrami: četiri suha mjeseca (od lipnja do rujna),

— Köppenova klasifikacija klime: Csb (umjerena klima s toplim, suhim ljetom, prosječne temperature najtoplijeg mjeseca manje od 22 °C, tijekom više od četiri mjeseca temperature više od 10 °C),

— Huglinov indeks (heliotermalni potencijal): od 1 940 do 2 000 stupnjeva,

— indeks sume efektivnih temperatura (Winkler): otprilike od 1 400 do 1 500 stupnjeva (zona II).

Te vrijednosti pokazuju da je područje pogodno za uzgoj sorti vinove loze koje se upotrebljavaju za proizvodnju kvalitetnih vina. Cijelo područje ZOI-ja „Urueña” ima istu dobro definiranu mezoklimu (koja se razlikuje od ostale 23 mezoklime u autonomnoj zajednici Castilla y León) čija su opća obilježja rezultat činjenice da je područje na istoku zaklonjeno i zaštićeno obližnjom vjetrovitom visoravni (> 110 m) te da se nalazi u blizini koritâ i dna doline odvodne mreže.

8.3. Geologija, litologija i geomorfologija

Vrsta stijenâ (litologija) koja se može pronaći na području ZOI-ja „Urueña” sastoji se od dvaju tercijarnih materijala (konglomerat „Rojos de Belver” i „la Facies Tierra de Campos s.l.”) te kvartarnih naslaga (terase i dno doline). Izvorni je materijal kamenit, s obiljem krupnog kamenja i na površini (na kojoj usto ima i vapnenca iz ravnice) i u profilu tla. To je čimbenik koji utječe na kvalitetu konačnog proizvoda. Cementiranje izvornog materijala, uglavnom vapnencem, i kao rezultat formiranja tla, glavni je uzrok geomorfološke posebnosti tog područja.

Reljef se temelji na toj litostratigrafiji, koja određuje njegovu konfiguraciju i utječe na odvodnju. Granice definiranog područja čine rijeka Sequillo i potoci Ermita i Veterinario. Morfologija tako nastalog reljefa posebna je i vrlo pogodna za proizvodnju kvalitetnih vina: blaga, s laganim nagibom prema točkama odvodnje, na nadmorskoj visini od 710 do 720 metara (čini samo 1,8 % površine na toj nadmorskoj visini u autonomnoj zajednici Castilla y León).

Digitalni model terena i glavni slivnici odvodne mreže ukazuju na važnost riječnog sliva Sequillo, koji određuje nizak reljef i općenito lagani nagib analiziranog područja prema sjeveru i njegovoj sekundarnoj odvodnoj mreži, u kojoj dominiraju potok Veterinario na zapadu i potok Ermita na istoku, što znači da voda može otjecati na tri strane u smjeru nagiba.

8.4. Tla

Kad se provode opsežna (vrlo detaljna) istraživanja tla, kao u ovom slučaju, upotrijebljena jedinica tla posljednja je kategorija klasifikacije (serija) jer se na temelju nje može utvrditi i definirati kako treba postupati sa svakom pojedinom jedinicom. Tla područja ZOI-ja „Urueña” prilično su raznolika, uglavnom zbog litologije i reljefa. Međutim, kad je riječ o opisu, tla na definiranom području mogu se razvrstati u samo dva profila tla: alfisole (A/Bt/Bk(m)) i inceptisole (A/Bk(m)). Obje vrste tla vrlo su pogodne za uzgoj vinove loze.

Tla na tom području imaju srednju do nisku razinu plodnosti. Sadržaj organskih tvari srednji je do nizak (0,75–1,5 %), udio dušika je nizak (< 1 %), a nizak je i omjer ugljika i dušika (< = 8 %). Smatra se da je nizak sadržaj elemenata u tragovima čimbenik koji utječe na kvalitetu. Treba napomenuti i da je kapacitet izmjene kationa srednji do visok (10–25 cmol+/kg gline i/ili organskih tvari).

Teksture tla na području ZOI-ja „Urueña” vrlo malo variraju, a prevladava pjeskovito-glinasto-ilovasta. Nema kontrastnih tekstura. Homogenost profila vrlo je pozitivna kvaliteta jer osigurava regulaciju razine vlage (smanjenjem otjecanja) i temperature. Zbog odvodnog kapaciteta tla i homogenosti profila, koji ograničavaju količinu otjecanja, vlagu upije zemlja.

Prosječna godišnja temperatura tla na dubini od 50 cm viša je od 15 °C, ali niža od 22 °C (mezična temperatura od 8 °C do 15 °C), a razlika između ljetnih i zimskih srednjih vrijednosti veća je od 5 °C. Režim kserične vlažnosti znači da je tlo suho najmanje polovinu razdoblja kad je temperatura tla viša od 5 °C (suho je više od 45 uzastopnih dana tijekom četiri mjeseca nakon ljetnog solsticija i vlažno više od 45 uzastopnih dana tijekom četiri mjeseca nakon zimskog solsticija).

Tla imaju dobru sposobnost drenaže. Višak vode na vrlo se učinkovit način prirodno odvodi sa zemlje, uglavnom rijekom Sequillo, u koju utječu potoci Veterinario i Ermita.

Zaključci istraživanja fizičkog okoliša sažeto su prikazani u nastavku.

Iz presjeka različitih karata analiziranih okolišnih čimbenika (klima, vrsta stijena, geološka formacija, nagib, orijentacija i svojstva tla) jasno proizlazi posebnost zemljopisnog okruženja i njegova prikladnost za proizvodnju vina tražene kvalitete, uz odgovarajuće upravljanje nasadima vinove loze.

Parcele od kojih se sastoji definirano područje čine skladnu cjelinu, a konkretni podaci dobiveni detaljnim ispitivanjima provedenima na nekima od njih vrijede u cijelosti i za okolne parcele jer one imaju ista klimatska, geološka, geomorfološka i pedološka obilježja.

Definirano područje ima posebna zajednička obilježja koja ga čine drugačijim od drugih područja u regiji koja su utvrđena kao područja oznakâ izvornosti.

8.5. Obilježja zemljopisnog područja. Ljudski čimbenici

Najvažniji ljudski čimbenik koji općinu Urueña čini posebnom jedinstven je način na koji su se sorte prilagodile, uglavnom zbog primijenjenih tehnika upravljanja nasadima vinove loze. Baš kao Tempranillo, sorte Merlot, Syrah i Cabernet Sauvignon savršeno su se prilagodile lokalnim uvjetima.

Tako dobra prilagodba odabranih sorti vinove loze pridonosi ublažavanju problema koje uzrokuje umjereni rizik od mraza, koji se uglavnom pojavljuje od listopada do kraja travnja (od kraja rujna do kraja svibnja u godinama kad su vremenski uvjeti ekstremni).

Osim toga, kako bi se rizici od mraza što više smanjili, vinova loza obrezuje se na kraju zime, a radovi na zelenim dijelovima počinju krajem svibnja, kad je rizik od mraza minimalan. Tlo se redovito obrađuje kako bi se spriječilo širenje korova.

Maceracijom na niskim temperaturama prije fermentacije stvaraju se stabilne voćne i sortne arome. Mješavina se tijekom fermentacije redovito miješa, što omogućuje izvrsnu ekstrakciju polifenola i boje.

8.6. Svojstva proizvoda

Vina sa ZOI-jem „Urueña” jedinstvena su jer svojstva sorti dolaze do izražaja na originalan način, a tijekom vremena se vrlo pozitivno razvijaju, što poboljšava aspekte specifične za sortu i povećava kompleksnost. Imaju jak okus kod kojeg se osjeti preostala slatkoća, bogatu strukturu i vrlo stabilne boje. Ističu se ravnotežom, elegancijom i mineralnošću, što im daje prepoznatljivu i jedinstvenu osobnost.

Rosé vina „Urueña” imaju ružičastu boju u tonovima maline i plavkaste note kad je riječ o sorti Syrah, koja je najzastupljenija na području pod vinovom lozom. U mirisu prevladavaju svježe voćne arome, uz ponešto cvjetnih nota i nota karamela. Miris crvenog voća karakterističniji je za rosé vina od grožđa sorte Tempranillo.

Crna vina prepoznatljiva su po intenzitetu boje. Zahvaljujući kombinaciji sorti grožđa koje se upotrebljavaju imaju vrlo kompleksne arome, a odlikuju ih posebno zaokružen okus i odsutnost oštrih nota.

8.7. Interakcija između prirodnih i ljudskih čimbenika i svojstava proizvoda

Definirano područje ZOI-ja „Urueña” je zemljište u jednom komadu. Kako je objašnjeno u prethodnim odjeljcima, ujednačena obilježja tla i mikroklime čine ga drugačijim i posebnim u odnosu na druge krajobraze na okolnom području. Poznato je po vinogradarstvu, a vina koja se na njemu proizvode imaju prepoznatljiva, jedinstvena svojstva i kvalitete, prije svega zahvaljujući ljudskoj intervenciji u dotičnom okolišu. Interakcija između različitih analiziranih okolišnih čimbenika (klima, litologija i tla) dokaz je da je fizičko okruženje na području Urueñe vrlo posebno. To u kombinaciji s probranim sortama i upravljačkim odlukama koje se donose na posjedu rezultira prepoznatljivošću i visokom kvalitetom proizvedenih vina. To je potkrijepljeno razmatranjima u nastavku.

Zbog posebnosti čestica koje čine područje ZOI-ja „Urueña” nastaje efekt teroara. Tla srednje do niske razine plodnosti, sa srednjim do niskim udjelom organskih tvari, niskim udjelom dušika i dobrim kapacitetom drenaže daju vina bogata ekstraktima i antocijaninima. Smatra se da je nizak sadržaj elemenata u tragovima čimbenik koji utječe na kvalitetu.

Raznolikost tla na posjedu, kako je prethodno objašnjeno, sama je po sebi prepoznatljivo svojstvo jer omogućuje određivanje i definiranje načina na koji se upravlja svakom jedinicom, čime se maksimalno iskorištava lokacija i povećava složenost vina.

Agroklimatski uvjeti omogućuju dug ciklus dozrijevanja nakon šaranja, uz znatne razlike između dnevnih i noćnih temperatura, a zbog te prirodne kontrole kiselosti grožđa arome su stabilne i složene. Kiselost, alkoholna jakost i struktura u savršenoj su ravnoteži.

Dobra prirodna kiselost grožđa rezultira mnogo boljom definicijom i stabilnošću boje, što znači da su dobivena vina pogodnija za dugotrajno skladištenje nakon punjenja u boce. Dobra definicija boje rezultat je znatnih temperaturnih razlika ljeti.

Sorte grožđa koje se uzgajaju na području ZOI-ja „Urueña” tu dolaze do punog izražaja: Syrah je izuzetno snažnog i bogatog okusa kod kojeg se osjeti preostala slatkoća, Cabernet Sauvignon daje jaka, dobro strukturirana vina, Merlot je vrlo aromatičan i blagog okusa, a posljednji, ali ne i manje važan, Tempranillo, glavna sorta koja se uzgaja na tom području, ima izražene voćne note i izvrsno dozrijeva u bačvi.

Maceracijom na niskim temperaturama prije fermentacije nastaju stabilne voćne i sortne arome. Mješavina se tijekom fermentacije redovito miješa, što omogućuje izvrsnu ekstrakciju polifenola i boje.

8.8. Na temelju navedenih točaka definirano zemljopisno područje ZOI-ja „Urueña”, koje se nalazi na definiranom području ZOZP-a „Castilla y León”, bitno se razlikuje od tog ZOZP-a. Okruženo je i nekim od glavnih ZOI-ja autonomne zajednice Castilla y León: ZOI-jem „Cigales” na sjeveru, ZOI-jem „Ribera del Duero” na sjeveroistoku, ZOI-jem „Rueda” i ZOI-jem „Toro” na jugu te ZOI-jem „Arribes” na jugozapadu. Od navedenih najbliži i najsličniji mu je ZOI „Toro”. Međutim, iako vina „Urueña” imaju obilježja ZOZP-a „Castilla y León”, ona imaju i vlastita prepoznatljiva svojstva koja se ne mogu pronaći kod drugih vina koja su obuhvaćena ZOZP-om ili vina sa ZOI-jem „Toro”. Ta se svojstva mogu pronaći samo na predmetnom razgraničenom području („pago” ili vinogradarski posjed) i ne mogu se pronaći na okolnom području, gdje zapravo ni nema vinograda jer su uvjeti drugačiji.

Nadalje, karta sorti grožđa za ZOI „Urueña” znatno se razlikuje od glavnih kombinacija sorti koje se uzgajaju u najbližim susjednim vinogradima. Bijela sorta Verdejo prevladava na području ZOI-ja „Rueda” (pokriva više od 98 % površine pod vinovom lozom), dok je Tempranillo (uključujući njegove različite sinonime) doslovno jedini nasad u vinogradima „Ribera del Duero”, „Toro” i „Cigales”, a karta sorti za ZOI „Arribes” potpuno je drukčija te se na njoj nalaze autohtone sorte s tog područja. Sorte Syrah, Cabernet Sauvignon i Merlot uzgajaju se na 75 % vinogradarskih površina na području ZOI-ja „Urueña”, što vinima daje vrlo prepoznatljiv organoleptički profil.

U nastavku se nalazi usporedba ZOI-ja „Urueña”, ZOZP-a „Castilla y León” i ZOI-ja „Toro”:

Sorte crnoga grožđa

ZOI „Toro”: Tinta de Toro i Garnacha

ZOZP „Castilla y León”: sorte koje su odobrene u autonomnoj zajednici Castilla y León

ZOI „Urueña”: Syrah, Merlot, Cabernet Sauvignon, Tinta del País (Tinta de Toro)

Najveći prinos (kg/ha)

ZOI „Toro”: 6 000–9 000

ZOZP „Castilla y León”: 16 000

ZOI „Urueña”: 8 000

Prinos pri ekstrakciji

ZOI „Toro”: 70 %

ZOZP „Castilla y León”: 75 %

ZOI „Urueña”: 70 %

Najmanja alkoholna jakost (u % vol.)

ZOI „Toro”: 12,5

ZOZP „Castilla y León”: 11

ZOI „Urueña”: 13

Prosječna alkoholna jakost (u % vol.)

ZOI „Toro”: 15

ZOZP „Castilla y León”: 13

ZOI „Urueña”: 14

Ukupna prosječna kiselost izražena kao vinska kiselina (g/l)

ZOI „Toro”: 4

ZOZP „Castilla y León”: 4,5

ZOI „Urueña”: 5

Organoleptička svojstva

ZOI „Toro”: bogatog okusa i dobre strukture

ZOZP „Castilla y León”: svježeg i voćnog okusa

ZOI „Urueña”: elegantan i dobro uravnotežen okus kod kojeg se osjeti preostala slatkoća

Naposljetku, na razgraničenom području ZOI-ja „Urueña” trenutačno postoji samo jedan proizvođač (jedna vinarija), zbog čega je taj proizvođač podnio ovaj zahtjev. Trenutačno ne postoje drugi vinogradari ni proizvođači vina koji bi se mogli pridružiti zahtjevu za registraciju, pa zasad ne postoji mogućnost formiranja skupine proizvođača. Međutim, na parcelama koje nisu u vlasništvu podnositelja zahtjeva (napominje se da te parcele pokrivaju 45,96 hektara i pripadaju različitim vlasnicima) s djelovanjem bi mogli početi novi vinogradari i vinarije koji bi mogli ispunjavati zahtjeve propisane za vino obuhvaćeno ZOI-jem „Urueña”.

9. Osnovni dodatni uvjeti (pakiranje, označivanje, ostali uvjeti)

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe u vezi s označivanjem

Opis uvjeta:

Tradicionalni izraz „Vino de pago” (vino proizvedeno samo na jednom imanju) može se upotrebljavati za označivanje vina umjesto „Denominación de Origen Protegida” (zaštićena oznaka izvornosti).

Godina berbe mora se navesti na etiketi vina sa ZOI-jem „Urueña” čak i ako vina nisu prošla proces dozrijevanja.

Ako ispunjavaju uvjete utvrđene u mjerodavnom zakonodavstvu, vina sa ZOI-jem „Urueña” mogu imati oznaku „envejecido en roble” (dozrijevalo u hrastovoj bačvi) ili „roble” (hrast).

Poveznica na specifikaciju proizvoda

www.itacyl.es/documents/20143/342640/PCC+DOP+URUE%C3%91A_rev+1_CCa.docx/d4d57633-aeac-c256-60bd-75ea5ba7a4f0

(1) SL L 9, 11.1.2019., str. 2.